Kære bestyrelsesformand

Planlægning af årsmøder og generalforsamlinger er i gang. Her finder du et oplæg til den beretning, formanden eller et bestyrelsesmedlem fremlægger på mødet. Oplægget skal opfattes som et tag-selv-bord, hvorfra du selv sammensætter menuen.

I sætter naturligvis jeres eget præg på beretningen og fortæller fra bestyrelsens eget perspektiv. Måske har I så meget at fortælle om jeres lokale indsats, at ambas inspirationsmateriale kun bruges ganske lidt.

I oplægget finder du forslag til, hvordan I kan involvere deltagerne efter beretningen. Årsmødet/generalforsamlingen er en oplagt anledning til at give deltagerne lyst til at stille op til bestyrelsen eller melde sig som frivillig hjælper.

Du kan overveje at bygge beretningen op omkring fem hovedpunkter – og så supplere med materiale der, hvor det er relevant.

1. Indledning: Antal medlemmer, årets udvikling, lidt om butikken
2. Bestyrelsens arbejde: Præsentation af bestyrelsens medlemmer, opgaver og ansvar – antal møder, udvalg og samarbejdspartnere
3. Aktiviteter i årets løb: Hvilke, hvor mange og med hvilke temaer, formål, målgrupper osv.
4. Brugsen, Coop FordelsKonto
5. Værdier og fremtidsplaner: Hvad sker der i bestyrelsen i den kommende tid? Hvad har vi særligt fokus på?
6. Dialog med medlemmerne

PowerPoint skabelon

På [Coopforum.dk](https://coopforum.dk/bestyrelsesarbejde/arsmoeder-generalforsamlinger/planlaegning-og-afvikling/) kan du også finde

* PowerPoint med billeder, du kan tilpasse og vise under beretningen
* Tjeklister til opgaver før, under og efter et årsmøde/generalforsamling

Materialer

Til brug for jeres årsmøde/generalforsamling har foreningssekretariatet sendt plakater og andre materialer til jer i uge 5. Tjek venligst, om de er kommet. Hvis I mangler plakater eller flyere, kan I selv printe ud fra materialesiden på [Coopforum.dk](https://coopforum.dk/bestyrelsesarbejde/arsmoeder-generalforsamlinger/materialekassen/)

God fornøjelse og bedste hilsner

Foreningssekretariat

Att. Karsten Toksvig [karsten.toksvig@coop.dk](mailto:karsten.toksvig@coop.dk)

1: Indledning og bestyrelsen byder velkommen

Velkomst  
I dag er vi samlet til det lokale møde, hvor I som medlemmer kan få indsigt i forretningen og foreningen og bidrage med jeres holdninger og behov.

Som medlem er du medejer af Coop, som to millioner danskere ejer i fællesskab. Vi håber, at I vil bruge mødet til at sparre, diskutere, blive inspireret og styrke det lokale fællesskab i og omkring vores butik / brugsforening.

Har I bestilt og dækket op med dækkeservietter, så fortæl gerne, at deltagerne kan tage noter med spørgsmål, holdninger eller idéer. I kan tale om, hvad medlemmerne har skrevet, eller I kan opfordre til at indlevere den udfyldte dækkeserviet.

Vi er glade for at give jer mulighed for at sætte jeres præg på lokalsamfundet og butikkens udvikling. Der er også i dag, vi vælger butikkens bestyrelses-medlemmer, som varetager jeres interesser og arbejder for at styrke det lokale fællesskab.

Coop er et andelsselskab og en forening

Co-op betyder samarbejde. Som medlem køber du en andel med dit indskud, når du melder dig ind, og derfor ejer du en lille del af Coop. Både Coop og de selvstændige brugsforeninger i Coop er 100 % ejet af medlemmerne. Vi har altså ingen aktionærer, der skal have udbytte af vores forretning. Fællesskabet og vores medlemsdemokrati er det, der adskiller os fra vores konkurrenter, og er med til at gøre os til noget helt særligt.

Nye medlemmer i 2023

I 2023 har 24.500 nye medlemmer meldt sig ind i foreningen. Så pr. 1. januar 2024 er vi 2.003.336 medlemmer, som sammen ejer Coop.

Milepælen, hvor Coop rundede de 2 millioner medlemmer blev fejret hele februar måned. Se mere på <https://medlem.coop.dk/>

Husk, at I altid er velkomne til at tage fat i os i bestyrelsen, hvis I har forslag til nye tiltag, idéer til arrangementer eller vil vide mere om jeres butik.

I vores butik/forening har vi fået xx nye medlemmer. Velkommen til dem. Hvis du ikke kender tallet, kan du oplyse det aktuelle medlemstal, som du finder på Mit Coopforum bag log ind eller i butikkens driftsrapport. Fortæl evt. om bestyrelsens særlige indsats med at engagere og rekruttere medlemmer i det forgangne år – hvad har I gjort, og hvordan har reaktionerne været?

Coop app og Scan & Betal

Som medlem får du bonus og personlige tilbud, når du handler og bruger Coop app’en eller viser dit medlemskort.

Fortæl om jeres erfaringer med Scan & Betal i butikken. Evt med inspiration i nedenstående

Flere og flere danskere bruger Coop app’en og knap 2 mio. har downloadet den. Alene i 2023 downloadede 474.265 app’en.

Coop app’en giver blandt andet mulighed for at udnytte personlige tilbud, tjekke klimaaftryk og øko-andel, læse Samvirke digitalt og springe køen over med Scan & Betal.

Samvirke

Som medlem får du Samvirke helt gratis i din butik. Samvirker er Coops journalistiske medlemsmagasin, som guider og oplyser om forbrug, mad og bæredygtighed.

I butikkerne opfordrer vi medlemmerne til at tage Samvirke med hjem. Det er et magasin af høj kvalitet, som har høj troværdighed. Samvirke kan også læses digitalt i Coops app og på samvirke.dk. Samvirke.dk er en af danskernes foretrukne hjemmesider med meget godt indhold til den nysgerrige forbruger.

Samvirke udgiver også vinmagasinet Vin & Co. fire gange om året, som også er gratis.

2: Bestyrelsens arbejde

Mange bliver overrasket over, at der står lokale og frivillige kræfter bag Coops butikker, og at vi er valgt af medlemmerne. Her kan I præsentere bestyrelsens medlemmer og fortælle om jeres arbejde, møder, udvalg, aktiviteter m.m. – evt med inspiration i nedenstående

Vores bestyrelse arbejder også på

* at styrke de lokale fællesskaber i vores by/lokalområde
* at udvikle vores butik som indkøbssted
* at styrke Coops arbejde med ansvarligt forbrug

Kom gerne med konkrete eksempler eller tilføj jeres egne mærkesager

Valg til bestyrelsen (hvis der er valg senere på årsmødet)

Lidt senere kommer vi til punktet ’Valg til bestyrelsen’. Jeg vil allerede nu nævne, at vi har XX ledige pladser i bestyrelsen, så hvis der er interesserede medlemmer her i dag, vil jeg kort sige et par ord om bestyrelsesopgaven. Så kan I overveje, om det er et fællesskab og en arbejdsopgave, I vil være med i.

Helt kort, så er bestyrelsen en foreningsbestyrelse. Det vil sige, at vores opgaver relaterer sig til medlemsdemokratiet, til medlems- og kundeaktiviteter i og omkring butikken og også til et bredere samarbejde og engagement med lokalområdet og borgerne. I bestyrelsesarbejdet er der rig mulighed for at arbejde med at synliggøre og profilere butikken og Coops værdier og medlemsfordele. Vi arbejder også aktivt med arrangementer/events/aktiviteter, som kommer både butikken og byen til gavn. Derudover stiller vi kandidater op til Coops øverste organ, landsrådet og stemmer til det årlige landsrådsvalg.

Det er spændende at arbejde i bestyrelsen, vi har det godt sammen, og vi er aktive. Som bestyrelsesmedlem skal man være forberedt på at deltage i både bestyrelsesmøder og praktiske opgaver, på at være synlig repræsentant for Coop og på at indlede og styrke samarbejder på tværs i byen og lokalsamfundet.

Hvis der er nogen interesserede, kan vi tale sammen i pausen, inden punktet med valg til bestyrelsen.

**Medlemsdemokrati og Coops landsråd**  
Coop er en demokratisk virksomhed med aktive bestyrelser over hele landet. For mange af os er det vores lokale butik, der er omdrejningspunktet for vores engagement i Coop. Det er her, vi primært er aktive og med til at gøre en forskel.

Som lokal bestyrelse er vi med til at vælge landsrådet, der er den øverste myndighed og landsdækkende forsamling, som er med til at sætte retningen for hele Coop. Landsrådet træffer større strategiske beslutninger, som for eksempel at stifte en bank for medlemmerne (Coop Bank).

100 af 126 pladser i Coops landsråd er besat af helt almindelige medlemmer. Alle Coops medlemmer har mulighed for at engagere sig i Coop. Du kan som medlem stille op til landsrådet – det kræver blot, at du går i dialog med din lokale bestyrelse, som så kan indstille og i sidste ende vælge dig som repræsentant.

Vi har brug for kompetente kandidater til landsrådet, der har store ambitioner på vores organisations vegne.

Vil I som bestyrelse fortælle mere om mulighederne for at stille op til landsrådet, så se mere om landsrådsvalg 2024 til sidst i dokumentet. I kan også hente inspiration i landsrådsvalgskampagnen fra 2023. <https://lokaleaktiviteter.coop.dk/stil-op-til-coops-landsraad-2023/>

Er et af medlemmerne i bestyrelsen valgt til landsrådet kan vedkommende med fordel fortælle om arbejdet.

3: Aktiviteter i årets løb

Afhængig af, hvad I som bestyrelse har været en del af, kan I fortælle om nogle af nedenstående

GoCook skaber madglæde og maddannelse

Coops butikker og bestyrelser på tværs af landet har gennem 17 år inspireret børn til sundere madlavning og måltider. Det sker gennem programmet GoCook, der er Coops non-profit madprogram for børn, unge og deres familier. Missionen er at skabe en generation, der er bedre til at lave (sund og grøn) mad end deres forældre.

Digitalt univers

GoCook har en stor digital kokkeskole med gocook.dk og GoCook-appen som alle kan bruge – og som sidste år havde 1,1 mio. unikke brugere. Desuden når GoCook ud til de unge via sociale medier fx YouTube med mere end 1000 daglige visninger.

Smagekassen

GoCooks største aktivitet er Smagekassen, som bliver brugt i 80% af alle grundskoler og i alle kommuner. 12% af deltagerne er børn med særlige behov.

På grund af økonomien i Coop, var Smagekassen i 2023 sat på pause. Den aktiveres nu igen i 2024 med medfinansiering på 1,3 mio. fra Statens Plantefond med følgende begrundelse:

*”Smagekassen er et relevant projekt, der når bredt ud og har en vigtig målgruppe. Det vurderes at have stor effekt. God proportionalitet mellem effekt og omkostninger.”*

Lærerne tilmelder sig Smagekassen fra maj til september måned. De vælger selv den Coop-butik, de vil hente Smagekassen i. Smagekassen består af undervisningsmaterialer og en råvarekasse som i år vil være med danske plantebaserede varer fra små og mellemstore producenter. Lærerne kan hente Smagekassen i jeres butik fra uge fra 43 til uge 45 – ugerne lige efter efterårsferien.

Kender du en lokal skole eller har du børn i 4. til 8. klasse, så tag fat i skolen eller dit barns lærer.

Som medlem er du med til at støtte, at Coop hvert år forbedrer madundervisningen i skolerne og får tusindvis af børn og deres familier til at lave grønnere mad derhjemme. Det kan vi være stolte af!

Aktivitetspuljen støtter stærke lokale fællesskaber og foreningsarbejde

Coop bevilger i 2024 500.000 kroner til lokale aktiviteter og fællesskaber i og omkring Coops butikker.

Har I fået tilskud fra Aktivitetspuljen, så fortæl om det her. I kan nævne, at der også bruges penge fra budgettet i jeres lokale butik/brugsforening. I kan spørge medlemmerne, om de har gode idéer til aktiviteter, som I kan søge tilskud til

Vores Madfællesskab

Har jeres bestyrelse været med til at stable et madfællesskab eller fællesspisning på benene? Eller vil I høre, om nogle af jeres medlemmer vil være med til at starte et op? Hent evt inspiration i nedenstående

”Vores Madfællesskab” er et koncept, hvor borgerne spiser sammen, og som styrker det lokale fællesskab med det gode måltid og samvær som omdrejningspunkt. Idéen er at invitere borgere med til både at arrangere og afholde fællesspisningen.

Coop Crowdfunding

Coop Crowdfunding er Danmarks største crowdfunding-platform og forbinder Coops medlemmer og danske producenter og iværksættere. Med crowdfunding er det nemmere for producenterne at skaffe penge til at føre deres grønne drømme ud i livet. Samtidig giver det forbrugerne mulighed for at støtte konkrete grønne initiativer og udviklingen af fremtidens produkter.

Coop Crowdfunding er kendt for sit fødevarefokus, men har de seneste år givet plads til, at også nonfood-producenter kan crowdfunde.

Coop Crowdfunding fik i 2023 ca. 5400 nye brugere på platformen, der snart runder 40.000. Der er samtidig blevet rejst over 3.3 millioner kroner til 62 innovative projekter. I alt er 65 procent af alle lancerede projekter på hjemmesiden nået i mål. Branchegennemsnittet ligger på 35-42 procent.

Har I i bestyrelsen konkrete erfaringer med Coop Crowdfunding, har butikken fået et netværkslån fra medlemmerne til nye investeringer gennem Crowdfunding, eller kender I nogle af de lokale producenter, der har fået støtte, så fortæl gerne om det

**Ansvarlighed og klima i Coop**  
Noget af det, vi kan være stolte af som medlemsejet virksomhed er, at Coop altid har været bannerfører for ansvarlighed. Vi var de første i verden til at tage økologi ind i dagligvarehandlen. Og vi går forrest i kampen mod farlig kemi, hvor vi gør, hvad vi kan, for at holde problematiske stoffer væk fra hylderne.

I Coop arbejder vi hver dag for at være Danmarks mest ansvarlige dagligvarevirksomhed, og vi har meget at være stolte af.

Vi har en meget ambitiøs klimastrategi, der skal gøre Coop klimapositiv i 2030 og allerede i 2025 reducere vores CO2-udledninger fra Coops drift med 75 procent. Vi vil også bidrage til at sænke CO2-udledningen fra leverandører, transportører og forbrugere med mere end en million tons om året.

Har jeres butik gjort en ekstraordinær indsats for at reducere CO2 (nye anlæg, andre rutiner, solceller m.m.) – eller har I fx arbejdet med at reducere madspild? Så fortæl butikkens medlemmer om det

4: Brugsen & Coop FordelsKonto

Brugsen

I 2023 åbnede de første Brugsen-butikker. På sigt består kæden af mere end 300 butikker.

Det nye Brugsen-koncept tager udgangspunkt i Brugsens arv - dagligvarebutikker med nærvær, fællesskab og lokal tilpasning. Det betyder, at de lokale uddelere har stor frihed til lokalt købmandskab og til at vælge de varer, som passer til de lokale kunder. Brugsen kalder det ’fremtidens mest lokalt tilpassede nærbutikker’.

Dagli’Brugsen behøver ikke længere forstavelsen Dagli’. Det nye navn giver kæden mulighed for at markere en frisk start med mere lokal tilpasning. For at understrege dét, får hver butik sit bynavn med på skiltet.

Irma som eget varemærke

Irma-kæden lukkede i 2023, og næsten alle butikker er lukket eller på vej til at blive omdannet til Brugsen eller SuperBrugsen. Irma fortsætter som et af Coop egne varemærker, og omkring 250 af de mest populære Irma-varer føres videre i Coops andre butikker.

Coop FordelsKonto

En FordelsKonto i Coop app'en er en madkonto, som giver dig ekstra bonus på udvalgte mærker - jo flere penge du indsætter på FordelsKontoen, jo flere fordele og mere bonus optjener du.

Med FordelsKonto kan du vælge mellem 11 forskellige varemærker at få bonus på. 6 af mærkerne giver dig 15% i bonus, og de sidste 5 mærker giver dig 5%.

Du kan frit ændre dit valg af mærker og det beløb, du indbetaler, fra måned til måned. Minimumsbeløbet er 100 kroner.

Herudover opsparer du 1% bonus på en række af Coops egne varemærker. 1% bonus optjenes på: Coop, X-tra, 365 Økologi, Minirisk, Irmas Hverdag, Irmas, Thise, Thise&Ko, Änglamark, Jackpot, Cottonfield, Friends og ‘Smag forskellen’.

5: Værdier i vores arbejde og fremtidsplaner

Fortæl: Hvad har vi særligt fokus på i øjeblikket i butikken og bestyrelsen? Hvad sker der i bestyrelsen i den kommende tid?

6: Dialog med medlemmerne

Vi vil i bestyrelsen rigtig gerne høre, hvad I som medlemmer mener om vores indsats og om butikken. Som bestyrelse er vi valgt til at være jeres repræsentanter, og jo mere input vi får fra jer, jo mere kan vi være opmærksomme på, hvordan vi varetager jeres interesser som medejere.

Hvis du har en konkret idé til en aktivitet i butikken, brænder for en sag eller et samarbejde omkring lokale fællesskaber eller varer til gavn for vores lokalsamfund, så kontakt os gerne.

Vi vil gerne engagere endnu flere i fællesskaber, som baner vejen for en bedre og mere bæredygtig hverdag. Også selv om det ikke er alle, der har lyst til at sidde i en bestyrelse. Der er masser af muligheder for at være med på andre og mere uforpligtende måder.

Her kan I fortælle om et konkret projekt, bestyrelsen vil arbejde på i den kommende tid, eller hvis I har aktiviteter, som I har brug for frivillige hænder til.

Coop landsråd

Landsrådet er Coops øverste myndighed. Det er landsrådets opgave at:

* varetage medlemmernes interesser i forhold til de selskaber, Coop driver
* vælge Coops formand og de andre medlemmer af Coops øverste bestyrelse
* indgå i dialog med Coops daglige ledelse
* diskutere ansvarlighed, forening og forretning
* godkende Coops regnskab og ændringer af foreningens vedtægter
* behandle forslag fra lokale bestyrelser

I efteråret 2024 er der valg til landsrådet. Vi har brug for kompetente medlemmer, der har store ambitioner på vores organisations vegne til at stille op.

**3 gode grunde til at stille op**

* Du får indflydelse og vælger blandt andet Coops øverste bestyrelse
* Du får et unikt landsdækkende netværk
* Du får ny viden og erfaring, som du kan bruge personligt og professionelt

Hvis du synes landsrådet lyder interessant, og måske kunne have lyst til at stille op, så tag endelig fat i os i din lokale bestyrelse.